b"\n_START_ARTICLE_\nArquebisbat de Galveston\xe2\x80\x93Houston\n_START_SECTION_\nTerritori\n_START_PARAGRAPH_\nL'arxidi\xc3\xb2cesi ocupa 10 comtats del sud-est de Texas, als Estats Units: Austin, Brazoria, Fort Bend, Galveston, Grimes, Harris, Montgomery, San Jacinto, Walker i Waller._NEWLINE_La seu arxiepiscopal \xc3\xa9s la ciutat de Galveston, on es troba la bas\xc3\xadlica catedral de Santa Maria. A Houston es troba la cocatedral del Sagrat Cor, que \xc3\xa9s on se celebren totes les principals lit\xc3\xbargies arxidi\xc3\xb2cesanes. Al Downtown Houston es troba la cancelleria de l'arxidi\xc3\xb2cesi._NEWLINE_El territori s'est\xc3\xa9n sobre 23.257\xc2\xa0km\xc2\xb2, i est\xc3\xa0 dividit en 146 parr\xc3\xb2quies.\n_START_SECTION_\nHist\xc3\xb2ria\n_START_PARAGRAPH_\nLa hist\xc3\xb2ria arxidiocesana comen\xc3\xa7\xc3\xa0 amb l'erecci\xc3\xb3 de la prefectura apost\xc3\xb2lica de Texas el 1839, fent de Galveston l'Esgl\xc3\xa9sia Mare de Texas. La prefectura va ser elevada a vicariat apost\xc3\xb2lic el 16 de juliol de 1841 mitjan\xc3\xa7ant el breu Universi dominici gregis del Papa Gregori XVI. El 4 de maig de 1847 el vicariat esdevingu\xc3\xa9 la di\xc3\xb2cesi de Galveston i l'esgl\xc3\xa9sia de Santa Maria va ser designada com a catedral. El 19 de juliol de 1850 pass\xc3\xa0 a formar part de la prov\xc3\xadncia de New Orleans._NEWLINE_El 28 d'agost de 1874 ced\xc3\xad part del seu territori per tal que s'erig\xc3\xads la di\xc3\xb2cesi de San Antonio (avui arxidi\xc3\xb2cesi) i del vicariat apost\xc3\xb2lic de Brownsville (avui bisbat de Corpus Christi)._NEWLINE_El 15 de juliol de 1890 ced\xc3\xad una nova porci\xc3\xb3 de territori per tal que s'erig\xc3\xads el bisbat de Dallas._NEWLINE_El 1926 la di\xc3\xb2cesi va ser incorporada a la nova prov\xc3\xadncia de San Antonio._NEWLINE_Despr\xc3\xa9s del devastador hurac\xc3\xa0 de Galveston de 1900, Houston comen\xc3\xa7\xc3\xa0 a cr\xc3\xa9ixer despr\xc3\xa9s que es complet\xc3\xa9s el port._NEWLINE_El 15 de novembre de 1947 ced\xc3\xad una nova porci\xc3\xb3 de territori a benefici de l'erecci\xc3\xb3 del bisbat de Austin._NEWLINE_A petici\xc3\xb3 de Wendelin J. Nold, cinqu\xc3\xa8 bisbe de Galveston, el Papa Joan XXIII autoritz\xc3\xa0 la construcci\xc3\xb3 d'una cocatedral de conveni\xc3\xa8ncia a Houston i, el 25 de juliol de 1959, el nom de la di\xc3\xb2cesi pass\xc3\xa0 a ser el de di\xc3\xb2cesi de Galveston-Houston. La parr\xc3\xb2quia del Sagrat Cor, una esgl\xc3\xa9sia situada al downtown Houston, va ser nomenada cocatedral de la di\xc3\xb2cesi. Aquest canvi va convertir Houston en seu episcopal, i va permetre que se celebressin plenes cerim\xc3\xb2nies episcopals tant a Galveston com a Houston._NEWLINE_El 25 de juny de 1966, el 13 d'abril de 1982 i el 12 de desembre de 1986 ced\xc3\xad noves porcions de territori per tal que s'erigissin les di\xc3\xb2cesis de Beaumont, de Victoria in Texas i de Tyler._NEWLINE_El 1979, el Papa Joan Pau II reconegu\xc3\xa9 la import\xc3\xa0ncia de la catedral diocesana en el desenvolupament de Texas i en els Estats Units occidentals i elev\xc3\xa0 la catedral de Santa Maria al rang de bas\xc3\xadlica menor._NEWLINE_A finals del segle\xc2\xa0xx, la di\xc3\xb2cesi havia esdevingut una de les majors dels Estats Units, amb les seves ciutats episcopals esdevenint importants internacionalment. En reconeixement, el Papa Joan Pau II cre\xc3\xa0 la nova prov\xc3\xadncia eclesi\xc3\xa0stica de Galveston\xe2\x80\x93Houston, elevant la seu al rang d'arxidi\xc3\xb2cesi metropolitana mitjan\xc3\xa7ant la butlla Cum pacis et gaudii del 29 de desembre de 2004. El bisbe Joseph Fiorenza, qui havia encap\xc3\xa7alat la di\xc3\xb2cesi durant 20 anys, esdevingu\xc3\xa9 el primer arquebisbe, i el bisbe Daniel DiNardo es convert\xc3\xad en arquebisbe coadjutor."